Tino Pedersen, 50 år, er udnævnt til ny chefredaktør på TV2 Nord. Han får ansvaret for nyhedsafdelingen, hvor han kommer til at stå i spidsen for den allerede igangværende omstilling fra traditionel tv-produktion til en digital fremtid med fokus på alle platforme. Tino Pedersen har en fortid på Nordjyske Medier, i Bang & Olufsen og senest i Louis Nielsen – de to sidstnævnte stillinger var som kommunikationschef. - Vi står i et afgørende øjeblik i mediebranchen. Vi skal træffe – og turde træffe – de valg, der sikrer at TV2 Nord også er relevant for alle nordjyder, ikke bare om et år, men også om fem og ti. Det kræver en markant omstilling af den måde, vi arbejder på – med respekt for vores spidskompetence: Det levende billede, siger Tino Pedersen. Han bliver sidestillet med chefredaktør Ingrid Buch og afløser Jesper Christiansen, der i stedet skal løse andre opgaver i huset. I samme rokade har TV2 Nord nedlagt stillingen som teknisk chef og i stedet samlet ansvaret for supportfunktionerne under produktionschef Peter Zanchetta. - Det sker for at sikre hurtigere forretningsgange og en mere stringent ledelse”, siger administrerende direktør Mikael Justesen.

Referat:
Organisationsændring hos TV2 Nord betyder, at erfaren kommunikationschef overtager stillingen som chefredaktør for nyhedsafdelingen.